SKRIFTLIG FORESPØRGSEL E-2661/02

af Patricia McKenna (Verts/ALE) til Kommissionen

(23. september 2002)

Om: Projekt til genoprettelse af strandene Almadrava og Les Devesses i Denia, Alicante

Fiskerne i Denia (beliggende i den autonome spanske region Valencia) har rettet kritik mod et allerede kontraheret offentligt projekt under det spanske miljøministerium (28/1126/96). Projektet modtager tilsyneladende EU-midler. Projektet hedder proyecto de Recuperación del entorno Natural de las Playas de Almadrava y Les Devesses de Denia, Alicante (projekt til genoprettelse af strandene Almadrava og Les Devesses i Denia, Alicante). Ifølge fiskerne fra Denia er projektet i modstrid med direktiverne 79/409/EØF(1) (fugle), 92/43/EØF(2) (naturtyper), 97/11/EF(3) (miljøkonsekvensvurdering) og 90/313/EØF(4) (adgang til miljøoplysninger), eftersom det har alvorlige konsekvenser for fredet havmiljø og fugleområder, ignorerer behovet for miljøkonsekvensvurderinger, og ikke giver borgerne fri adgang til miljøoplysninger.

Kritikken mod projektet blev fremsat i et andragende til Europa-Parlamentet i juli 2000 (andragende 472/2000, af Juan José Camarena Llopis på vegne af Cofradia de Pescadores de Denia, forening for fiskerne i Denia). Dette andragende blev drøftet i Europa-Parlamentets Udvalg for Andragender

den 10. november 2000, og den 30. november 2000 blev det sendt til Kommissionen. Den 21. januar 2002 gentog formanden for Udvalget for Andragender over for andragerne, at deres andragende var blevet sendt til Europa-Kommissionen. Derefter er der ikke blevet modtaget yderligere information.

Kan Kommissionen gøre rede for, hvor langt den på nuværende tidspunkt er kommet i sine undersøgelser?

Hvorfor har Kommissionen ikke besvaret dette andragende?

Kan Kommissionen bekræfte, at projektet finansieres af EU, og i bekræftende fald med hvilke midler?

Mener Kommissionen, at EU-direktiver er blevet overtrådt?

(1) EFT L 103 af 25.4.1979, s. 1.

(2) EFT L 206 af 22.7.1992, s. 7.

(3) EFT L 73 af 14.3.1997, s. 5.

(4) EFT L 158 af 23.6.1990, s. 56.

Svar afgivet på Kommissionens vegne af Margot Wallström

(11. november 2002)

Det skal først påpeges, at Kommissionen har afgivet en første meddelelse om andragende 472/2000 den 7. marts 2001, og at der nu er blevet udfærdiget en supplerende meddelelse som følge af nye oplysninger fra andrageren.

Ifølge de foreliggende informationer kan projektet for genoprettelse af de nævnte strande få mærkbare virkninger for en række lokaliteter, der af de spanske myndigheder er foreslået til optagelse i Natura 2000-nettet, dels på grund af sandudvindingsaktiviteter, dels som følge af selve genetableringen af de pågældende strande. Endvidere huser disse lokaliteter en naturtype af fællesskabsbetydning, der anses for prioriteret i henhold til bilag I til Rådets direktiv 92/43/EØF af 21. maj 1992 om bevaring af naturtyper samt vilde dyr og planter (posidonia-bevoksninger Posidonion oceanicae).

Kommissionen har henvendt sig til de spanske myndigheder og anmodet disse om kommentarer til de forhold, andrageren har fremført, samt til anvendelsen i det foreliggende tilfælde af Rådets direktiver 92/43/EØF og 85/337/EØF af 27. juni 1985 om vurdering af visse offentlige og private projekters indvirkning på miljøet. På indeværende tidspunkt er Kommissionen ved at gennemgå de spanske myndigheders svar og skal ikke undlade at underrette det ærede medlem og Udvalget for Andragender om den videre udvikling i behandlingen af denne sag.

Desuden har Kommissionen til dato ikke modtaget nogen ansøgning om medfinansiering af projektet vedrørende genoprettelse af strandene Almadrava og Les Devesses i Denia, hverken via Samhørighedsfonden eller strukturfondene.